Vi smed masser puslespil, outdoorgrej og strikkegarn i kurven, da hele verden lukkede ned i den store coronapandemi. Det gør vi også i dag - men nu har puslespillet måske haft en tidligere ejer. For ifølge Danmarks største forsendelsesplatform Coolrunner, så sendes der genbrugspakker fra private til private som aldrig før. - Vi ser en stor stigning på 20 procent i øjeblikket, siger administrerende direktør hos Coolrunner, Per Imer. Han fortæller, at han tror, det er på grund af krigen i Ukraine. - Forbrugerne kigger mere til recommerce, som er salg af tidligere ejede produkter, og de kan godt kan bruge tingene igen - og derfor begynder vi nu at handle mere brugt med hinanden, siger han. Pakker mellem private er blevet nemmere Hvert år distribuerer Coolrunner 18 millioner pakker, hvor cirka 25 procent af dem kommer fra private handler. - Det er blevet nemmere for forbrugerne at sende pakker, når man ikke skal printe label. Samtidigt er det også blevet mere sikkert at handle med hinanden, siger Per Imer og fortæller, at det store boom i genbrugspakker også har en anden årsag. -  Jeg tror, det handler om pengepungen, men det er samtidig en adfærd, ligesom vi så med andre ting under pandemien, som kommer til at bide sig mere og mere fast, siger han. E-handel boomer stadig Selvom genbrugshandel mellem private er stigende, er der stadig godt gang i e-handlen generelt. - Under corona fordoblede den sig nærmest over natten, så det gik rigtig stærkt. Stigningen er faldet lidt her i første kvartal, da Danmark åbnede op igen, men der er stadig godt gang i den, siger Per Imer. Dog mener han også, at genbrugshandel mellem private er kommet for at blive. - Vi tror, at de fleste webshops også begynder at tænke cirkulær økonomi ind i hele deres forretningsmodel, jeg tror, vi kommer til at se det boomer endnu mere, og at mange varer kan handles flere gange, siger Per Imer.

Referat:
Genbrugsshopping har længe været et stort hit. Men også genhandel mellem private boomer nu som aldrig før ifølge pakkedistributøren Coolrunner, som ser, at pakker sendt mellem private er steget med 20 procent.